《舟发》
宋代·董嗣杲

万愁聚眼底，城下登江船。
江穷渺渺如，身堕栖栖然。
初来情颇渺，既去情尤牵。
纵目入虚空，顺济皆由天。
回思发程艰，时刻多迍邅。
本无镇浮能，意者造物怜。
造物相始终，百岁亦可延。
风花鼓雪霰，飞舞帆幅前。
未行风还严，既离浪更颠。
薄命亦何辜，动自罗惊弦。
逢人不须说，徒招讥孤骞。
醉歌赤壁游，遐眺追坡仙。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。